#JongStemme: Alle BA-grappies op ŉ stokkieDeur Lezahne Nel Lezahne Nel. Verbeel jou, (aangesien dit tans verbode is), dat jy en 150 ander mense by ŉ bring en braai is. Watertand pap-en-sous word voorsien en dit is heel gesellig. Teen 20:00 het drie mense jou al die ongemaklike vraag gevra: “Wat doen jy vir ŉ lewe?”. Jou antwoord is natuurlik: “Ek studeer BA …”. Die rede vir die onvoltooide sin is dat werklik ŉ minderheid van mense omgee wat op die “BA” volg. Gevolglik dink hierdie persoon, kom ons noem haar Susan, oortyd aan ŉ onvanpaste grappie wat sal dien as haar reaksie. Susan: “Weet jy wat die verskil tussen ŉ BA-graad en ŉ pizza is?” Jy: “Nee.” Susan: “ŉ Pizza kan ŉ gesin van vier voer, maar ŉ BA-graad nie.” Jou tong raak dik in jou mond soos wat jy grynslag, ‘n verskoning mompel en elders geselskap gaan soek. Alhoewel jou beroep van talle faktore afhang wat, onder meer, finansies, vermoë, passie, geestestoestand, geleenthede en huishoudelike situasies insluit, kyk mense neer op wat jy vir ŉ lewe doen, sonder om ŉ oomblik in jou skoene te wees. Ongelukkig is dié stelling waar vir talle beroepe. ŉ Briljante vriendin van my wou graag onderwys gaan studeer het nadat sy gematrikuleer het. Oë het gerek omdat sy mos briljant is, waarom wil sy dan onderwys studeer? Hierdie mentaliteit is deel van die oorsaak vir die tekort aan onderwysers en baie ander beroepe in ons land, asook vir die minderwaardigheid waarmee mense in verskillende beroepe mekaar hanteer. Is briljante, passievolle individue nie dan presies wie ons as onderwysers wil hê nie? Daar bestaan ŉ hiërargie van vakke wat as belangrik geag word op skool en gereeld meer aandag geniet as ander om gevolglik “belangrike” werk eendag te kan doen. Heel bo is wiskunde en wetenskap, gevolg deur geesteswetenskappe en heel onder is die kunste. In die tyd wat hierdie hiërargie ontstaan het, het ons beroepswêreld totaal anders gelyk. Waarom ontwikkel die hiërargie van vakke op skool nie saam met die beroepswêreld nie? Volgens my is daar ŉ plek vir elke beroep op aarde, dus, waarom gee individue hulself oor aan hierdie prominente hiërargie? Wanneer die mens ophou druk ervaar om spesifieke beroepe na te jaag, sal daar heel waarskynlik minder van ŉ ooraanbod en ŉ tekort wees aan persone in verskeie beroepe in ons land. Meer mense sal, byvoorbeeld, die onderwys as beroep kies as mense ophou neerkyk daarop en die erns van dié professie besef. Verder sal leerders die voorbeeld van die samelewing volg, deur onderwysers te respekteer, wat gevolglik ŉ positiewe impak op die skoolstelsel sal hê. Jou beroep en passie maak ŉ groot deel van jou identiteit uit, dit is dus belangrik om nie aan ander gehoor te gee wat nie in jou skoene was of is nie. Aan elke Susan: as iets jou nie heeltemal raak nie, bly maar liewer heeltemal stil. Ons as mens is almal gelyk, geen persoon het die reg om te oordeel of om neer te kyk op ander nie. Dink jou in oor die moontlikhede daarvan as ons ŉ opbouende kultuur ontwikkel, in plaas daarvan om mekaar af te breek. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.